Bulls wil Stormers se VRK-houvas breekDie Stormers-agterlyn het al vantevore teen die Bulls baljaar. Foto: Twitter. Die Bulls se selfvertrouebeker is normaalweg tot oorlopens toe vol wanneer hulle op Loftus Versfeld kan uitdraf. Maar nou, met die Noord/Suid-derbywedstryd teen Stormers net ŉ paar dae weg, moet die senuwees sekerlik so ŉ bietjie knaag: Hulle wen immers nie sommer ŉ Verenigde Rugbykampioenskap-wedstryd teen die Kapenaars nie. Die twee spanne het al vier keer in hierdie toernooi swaarde gekruis met die Stormers wat elke keer as oorwinnaars van die veld gestap het . John Dobson se span het nie net verlede jaar se eindstryd met 19 – 17 in Kaapstad gewen nie, maar hulle het ook net vóór Kersfees in die jongste tweestryd koning gekraai toe Leolin Zas en Suleiman Hartzenberg hopeloos te veel woema vir die Bulls-verdediging gehad het. Selfs al het die Kapenaars toe ŉ paar sleutelspelers aan beserings afgestaan, het hulle gewys dat hulle steeds ŉ gedugte eenheid kan wees. Daar is trouens min dinge so mooi in Suid-Afrikaanse rugby as die Stormers-agterlyn in volle vaart. Cornal Hendricks op die voorvoet. Foto: GB Jordaan. Tog meen Cornal Hendricks dat die Stormers nie ŉ sielkundige houvas op die Bulls het nie. Of altans nog nie. “ŉ Mens kan egter nie wegskram van die feit dat die Stormers ŉ baie goeie rugbyspan is nie en hulle verdien ongetwyfeld krediet – tot op hede was hulle die beter span,” het die ervare Bulls-agterlynspeler gesê. “Ons werk egter baie hard om op ons beste teen hulle te wees en die tweestryd sorg altyd vir ŉ goeie wedstryd. Hopelik swaai die tuisskare se ondersteuning dinge in ons guns; dit is altyd spesiaal om op Loftus te speel.” Die wedstryd begin Saterdag om 17:05 en die aksie sal regstreeks op SuperSport uitgesaai word. Uitslae van die vorige VRK-wedstryde tussen die Stormers en die Bulls: